

**Előterjesztés a lejárt határidejű közgyűlési határozatok végrehajtásáról és tájékoztató a feladatterv szerinti két közgyűlés között végzett fontosabb polgármesteri feladatokról**

**Tisztelt Közgyűlés!**

1. **Előterjesztés a lejárt határidejű közgyűlési határozatok végrehajtásáról**
2. Az Eger Megyei Jogú Város Önkormányzatának Közgyűlése által elfogadott, 2024. decemberben és 2025. januárban végrehajtandó közgyűlési határozatok közül a mellékelt beszámoló szerint kezdeményezem egy közgyűlési határozat **végrehajtási határidejének** **meghosszabbítását**.

1. Továbbá három közgyűlési határozat **visszavonására teszek javaslatot**, tekintettel arra, hogy ezekben a határozatokban foglaltak okafogyottá, vagy végrehajthatatlanná váltak.

1. **Polgármesteri tájékoztató 2025. január hónapban teljesített feladatokról.**

A polgármester, megbízatásából eredő feladatainak ellátását 2025. január hónapban az alábbiak szerint összegzi a T. Közgyűlésnek.

1. 2025. évi költségvetés tervezése

2025. január 6-tól megkezdtük a szakapparátussal a 2025. évi költségvetés tervezését. Az intézményvezetőkkel, vezérigazgatóval, ügyvezetőkkel és szakirodák vezetőivel folytatott egyeztetések során áttekintettük a tervezett feladatok ellátásához szükséges igényeket.

A szakapparátussal együttműködve, folyamatosan dolgozunk a 2025. évi költségvetés összeállításán. Annak érdekében, hogy a kiadásokat a bevételekhez tudjuk igazítani, újabb egyeztetéseket kezdeményeztem az intézményvezetőkkel 2025. január 27-től.

1. Intézményi struktúra átalakításával összefüggő előkészületi munkák elvégzése

Az elmúlt hónapok, valamint a költségvetési egyeztetések rámutattak az önkormányzat intézményi struktúrájának hatékonysági problémáira. A rossz működési struktúra eredményeként már most látható, hogy lesznek olyan közszolgáltatásokkal összefüggő igények, amiket nem lehet olyan minőségben teljesíteni, ahogyan azt a városlakók elvárják. A hatékonyság növelése és az önkormányzat működésének helyreállítása érdekében az intézményi struktúrában átalakításokat terveztünk. Első lépésként megkezdtük az előkészületi munkákat a gyermekjóléti és bölcsődei nevelési és szociális területen feladatokat ellátó intézmények hatékony átalakítása érdekében. Az átalakítástól hatékonyabb forrásfelhasználást, jobb ellátási minőséget, átláthatóságot, gyorsabb ügyintézést, a szakmai együttműködés fokozását, valamint a változásokhoz szükséges rugalmasságot és gyors reagálást várunk.

1. Együttműködés erősítése

Eger jövőbeni fejlődése érdekében egyeztetéseket folytattam Dr. Pajtók Gábor országgyűlési képviselővel, továbbá a közigazgatási és területfejlesztési miniszterhelyettessel.

A közbiztonság javítását kiemelt feladatunknak tekintjük, melyre figyelemmel az Egri Rendőrkapitányság vezetőjével a város közbiztonságának javítását érintő kérdésekben egyeztettem.

Az elmúlt hónapok rávilágítottak arra, hogy a városlakók által leginkább érzékelhető feladatok ellátásáért felelős Városgondozás Eger Kft, valamint a Polgármesteri Hivatal Városüzemeltetési Irodája évek óta nem folytatott egymással a feladatok hatékony ellátást biztosító kommunikációt. A működés helyreállítása érdekében egyeztetést kezdeményeztem az érintett kollégák részvételével. A megbeszélésen lépéseket tettünk a szoros együttműködés jogi akadályainak elhárítása és a hatékony munkaszervezés biztosítása érdekében.

Fontosnak tartom, hogy a fiatalok - a középiskolai tanulmányaik befejezését követően - Eger városában képzelhessék el a továbbtanulás, illetve a munkavállalás lehetőségét. A Heves Vármegyei Kereskedelmi és Iparkamara által 2025. január 28-án szervezett, középiskolások duális, gyakorlatorientált felsőoktatási fórumán részvételemmel kifejezem együttműködésemet ezen cél elérése érdekében.

1. Protokolláris feladatok ellátása

* 2025. január 9-én - a korábbi évek hagyományainak megfelelően - köszöntöttem az év első egri újszülöttét.
* 2025. január 10-én részt vettem az Eger Csillagai 2024 - Díjátadó Gálán.
* 2025. január 11-én megemlékezést tartottunk a doni csaták hősi halottainak emlékére.
* 2025. január 16-án részt vettem a Heves Vármegyei Kereskedelmi és Iparkamara gazdasági évnyitóján.
* 2025. január 22-én, a Magyar Kultúra Napja alkalmából rendezett ünnepségen elismerésemet fejeztem ki és díjazásban részesítettem a helyi kulturális élet meghatározó személyeit.

* 2025. január 25-én részt vettem az esemény fővédnökeként az Egri Borok Bálján.
* Megkezdtük a kapcsolatfelvételt Eger Megyei Jogú Város testvérvárosaival a testvérvárosi kapcsolatok ápolása céljából.

1. Terület- és Településfejlesztési Operatív Program Plusz (TOP Plusz)

Az Egri Fejlesztési Ügynökség Nonprofit Kft-vel, valamint a Polgármesteri Hivatal szakembereivel együttműködve folytattuk a 2024. évben megkezdett szakmai egyeztetéseket a TOP Plusz projekt keretében megvalósuló pályázatok előkészítése érdekében.

1. Egyéb szakmai feladatok

Részvételemmel biztosítottam Eger Megyei Jogú Város Önkormányzatának képviseletét az Eger Városi Turisztikai Közhasznú Nonprofit Kft taggyűlésén.

Kérem a tisztelt Közgyűlést a lejárt határidejű közgyűlési határozatok végrehajtásáról készített beszámolónak - az ott megjelölt határozat végrehajtását érintő határidő módosítással történő - elfogadására, a fontosabb polgármesteri feladatokról készített tájékoztatóban foglaltak tudomásul vétele mellett.

**Eger, 2025. január 27.**

**Vágner Ákos**

polgármester

**1./ Határozati javaslat**

Eger Megyei Jogú Város Önkormányzatának Közgyűlése a 2024. decemberben és 2025. januárban végrehajtandó közgyűlési határozatairól készült beszámolót – a 186/2023. (III.30.) közgyűlési határozat végrehajtási határidejének (új határidő: 2026.04.30.) és a végrehajtásért felelős személyének (felelős: Vágner Ákos polgármester megbízásából Tóthné Németh Barbara Városüzemeltetési Irodavezető) módosításával - elfogadja**.**

**Felelős: Dr. Barta Viktor jegyző**

**Határidő: azonnal**

**2./ Határozati javaslat**

**Eger Megyei Jogú Város Önkormányzatának Közgyűlése visszavonja**

* a 79/2024. (II.22.) sz. közgyűlési határozatát;
* a 655/2023. (XI.30.) sz. közgyűlési határozatát;
* és a 436/2022. (IX. 29.) sz. közgyűlési határozatát.

**Felelős: Dr. Barta Viktor jegyző**

**Határidő: azonnal**